Gjermund Hagesæter (Fremskrittspartiet), 2005-11-29:
Skattar og avgifter er eit veldig viktig område for Framstegspartiet som vi fokuserer veldig mykje på. Vi ønskjer eit enklare skatte- og avgiftssystem, slik at ein ikkje treng å bruke så mykje ressursar til å tilpasse seg skatte- og avgiftssystemet og til å forstå skatte- og avgiftssystemet. Vi ønskjer eit lågare skattenivå, slik at vi i større grad kan få skapt verdiar, og slik at investeringar som er lønnsame før skatt, også blir lønnsame etter skatt. Noreg er eit lite land, i alle fall i form av at vi har få innbyggjarar. Vi har store avstandar i landet, og vi har også eit høgt lønnsnivå. Det at vi har eit høgt lønnsnivå, skal vi sjølvsagt vere veldig stolte av. Men då kan vi ikkje samtidig ha dei høgaste skattane og avgiftene i omtrent heile Europa og langt høgare skattar og avgifter enn våre viktigaste konkurrentar. Derfor er Framstegspartiet oppteke av å få til skatte- og avgiftslette. Vi ønskjer bedriftsskattelette, som vi meiner openbert vil bidra til at det blir skapt fleire arbeidsplassar og starta fleire bedrifter i landet, og som dermed også medfører at vi får større etterspørsel etter arbeidskraft. Vi ønskjer også personskattelette og avgiftslette. Personskattelette på lønnsinntekt er veldig viktig, for då blir det meir lønnsamt å arbeide. Berekningar som er gjorde, viser at ved å gi lønnsskattelette til spesielt lågare inntekter, blir det høgare arbeidsinnsats, det blir meir lønnsamt å jobbe, og fleire ønskjer å jobbe meir. Dette vil altså medføre at fleire klarer seg på eiga hand og utan tilskott frå det offentlege på nokon måte. At ein får skapt fleire arbeidsplassar på den eine sida og utført meir arbeid på den andre sida, vil sjølvsagt medføre at vi får ei auka verdistiging, og at bruttonasjonalproduktet også vil stiga frå dagens nivå. Det betyr også i neste omgang at skatteinntektsbortfallet til det offentlege vil bli redusert etter kvart som åra går, og ein får denne auka verdistiginga og aukinga av bruttonasjonalproduktet. Det betyr med andre ord at kaka som skal fordelast, blir større. Det blir eit breiare skattegrunnlag, det blir fleire bedrifter å skattleggje, og det blir fleire lønnstakarar å skattleggje. Det viser at skatte- og avgiftslette aukar velferda. Det er altså ikkje nokon motsetnad mellom velferd og skatte- og avgiftslette, slik som representantane frå regjeringspartia prøver å framstille det som. Vi meiner at skatte- og avgiftslette er ein føresetnad for god velferd. Derfor går vi inn for ei rekkje skatte- og avgiftslettar i vårt alternative budsjett og i innstillinga. Det meiner vi er nødvendig og eit viktig skritt i rett retning. Dessverre er mange av dei skattelovendringane som vil bli gjorde i dag, endringar som går i feil retning. Det gjeld m.a. formuesskatten. Det er foreslått ei skjerping av formuesskatten, som representanten Sandal var inne på, og det trur og fryktar vi kan føre med seg at fleire gjer som den rikaste nordmannen, John Fredriksen, og flyttar formuen til utlandet. Det vil ingen vere tent med, for om dei rikaste flyttar til utlandet for å spare skatt, vil det i neste omgang openbert resultere i at arbeidsplassar òg blir flytta til utlandet. Det er altså ikkje slik, som representanten Sandal prøver å framstille det, at det omtrent er vasstette skott rundt Noregs grenser når det gjeld kapitalflyt. Kapitalen flyt inn og ut, og det er lett å flytte ut av landet dersom ein ser at skattetrykket blir for plagsamt i Noreg. Eit anna forslag som er uheldig, er forslaget om å redusere lønnsfrådraget frå 20 til 15 pst. Det vil gjere det vanskelegare spesielt å drive små verksemder i Noreg, einmannsføretak, og det vil medføre at det blir skapt færre arbeidsplassar. Fråskrivingssatsen for maskiner er heller ikkje auka slik det i utgangspunktet var foreslått av den avgåtte regjeringa, og det trass i at SV – og Øystein Djupedal spesielt – har vore talsmann for dette. FoU er viktig for å få skapt arbeidsplassar. Senterpartiet fremma eit Dokument nr. 8-forslag tidlegare i år om at FoU-kostnader skulle utgiftsførast etter kvart som dei blei pådregne. Det er det no eit forslag om at ein ikkje skal gå inn for. Desse skal aktiverast og må utgiftsførast over fleire år. Vi meiner det er eit veldig viktig signal å spørje om vi ønskjer å satse på FoU, om vi ønskjer å leggje til rette for forsking og utvikling. Overgangsreglane for riggreiarlag er òg ei sak som har vore oppe tidlegare. Stortinget bad om gode overgangsordningar, og at ein skulle take omsyn til at årleg skattebelastning og eigenkapital ikkje blei urimeleg påverka. Det er viktig med internasjonalt konkurransedyktige rammevilkår, spesielt innanfor denne næringa, og om ein ikkje legg til rette for det, vil det sjølvsagt òg gå ut over talet på arbeidsplassar. Vi går derfor imot desse foreslåtte lovendringane. Så har ein forslaget om oppheving av skattefritaket for sokkelarbeidarar og hyretillegg for sjøfolk. Vi synest det er småleg gjort å fjerne denne ordninga. Vi er sjølvsagt klar over denne merknaden, men meiner at det fram til revidert nasjonalbudsjett likevel vil herske uvisse om kva som eigentleg vil bli gjort i den saka. Vi har eit forslag om at dette skattefritaket skal førast vidare også frå 1. januar 2006, og det er då naturleg at dei som er einige i det forslaget, stemmer for det. Eit anna forslag går på oppheving av skattefritaket for fordelen av arbeidsgjevars dekning av behandlingsforsikring og sjukdomsutgifter. Det er òg eit forslag som frå Framstegspartiets ståstad er uforståeleg. Dette er ei ordning som har fungert særs bra. Ordninga har bidrege til at mange har fått raskare behandling, og ho har redusert dei offentlege utgiftene. Det er òg foreslått innskjerping når det gjeld heime-PC-ordninga med bruttotrekk. Det er sett eit makstak på 10 000 kr. Vi har fått klare og konkrete innspel på at dette vil redusere og svekkje ordninga drastisk. Vi foreslår eit tak på 30 000 kr. Det vil føre med seg at ordninga blir nytta i langt større grad, og på lengre sikt vil det, etter vårt forslag, sjølvsagt òg føre med seg at det blir ein høgare, generell datakompetanse i befolkninga enn det vil bli etter det forslaget som dessverre ser ut til å bli vedteke. Når det gjeld frådrag for gåver til friviljuge organisasjonar, foreslår vi å auke grensa til 18 000 kr, altså 3 000 kr meir enn den avgåtte regjeringa foreslo. BSU er ei viktig ordning, som har bidrege til at mange unge har fått den nødvendige eigenkapitalen til å skaffe seg sin første bustad. Det er foreslått å oppretthalde nivået på 15 000 kr. Vi meiner dette bør setjast til 20 000 kr. Vi ber òg om at taket blir auka til 150 000 kr. Når det gjeld arveavgifta, er det gjort noko bra. Avdragsordninga for arveavgift ved generasjonsskifte i familiebedrifter er positiv. Det er òg lettane som er foreslått for sambuande. Når det gjeld dei generelle lettane, synest vi det er synd at dei ikkje er følgde opp. Vi går òg inn for at særfrådraget for alder og uførleik blir auka med 1 000 kr. Vi føler det er riktig at pensjonistar og trygda får igjen noko av det tapte, for denne satsen har vore uregulert i mange år. Når det gjeld meirverdiavgift, går vi imot skjerpingane, og vi går inn for at restaurantmomsen, som i dag er på 25 pst., skal reduserast til 11 pst. På den måten får ein ikkje den grenseproblematikken mellom mat som blir eten på staden, og mat som ein tek med seg. Vel, det var nokre av dei endringane som Framstegspartiet vil stemme for. Til slutt vil eg take opp dei forslaga i innstillinga frå finanskomiteen der Framstegspartiet anten står aleine eller saman med andre.